**GUVERNUL REPUBLICII MOLDOVA**

**HOTĂRÎRE** nr. 1

ndin 12018

Chişinău

**cu privire la aprobarea Regulamentului de selectare, cerinţele faţă de candidat şi componenţa nominală a Comisiei de selectare a directorului general al Agenţiei Naţionale pentru Cercetare şi Dezvoltare**

În temeiul art.68 alin.(2) din Codul cu privire la ştiinţă şi inovare al Republicii Moldova nr.259-XV din 15 iulie 2004 (Monitorul Oficial al Republicii Moldova, 2004, nr.125-129, art.663), cu modificările şi completările ulterioare, art.6 alin.(4) din Legea nr.199 din 16 iulie 2010 cu privire la statutul persoanelor cu funcții de demnitate publică (Monitorul Oficial al Republicii Moldova, 2010, nr.194-196, art.637), cu modificările şi completările ulterioare şi art.7 lit.k) din Legea nr.136 din 7 iulie 2017 cu privire la Guvern (Monitorul Oficial al Republicii Moldova, 2017, nr.252, art.412), Guvernul HOTĂRĂȘTE:

1. Se aprobă:

1) Regulamentul de selectare și cerinţele faţă de candidatul la funcția de director general al Agenţiei Naţionale pentru Cercetare şi Dezvoltare, conform anexei nr.1;

2) Componenţa nominală a Comisiei de selectare a directorului general al Agenţiei Naţionale pentru Cercetare şi Dezvoltare, conform anexei nr.2.

2. Comisia specificată la punctul 1 de comun cu Cancelaria de Stat va organiza şi va desfăşura concursul pentru ocuparea funcţiei de director general al Agenţiei Naţionale pentru Cercetare şi Dezvoltare, în conformitate cu prevederile Regulamentului de selectare și cerinţele faţă de candidatul la funcția de director general al Agenţiei Naţionale pentru Cercetare şi Dezvoltare.

3. Cancelaria de Stat:

1) va asigura, la solicitarea preşedintelui Comisiei, publicarea, în modul stabilit, a anunţului şi a informaţiei cu privire la condiţiile de desfăşurare a concursului;

2) va asigura activitatea Comisiei cu birou, echipament tehnic, mijloace de comunicare, materiale necesare şi consumabile.

|  |  |
| --- | --- |
| **PRIM-MINISTRU** | **Pavel FILIP** |
| **Contrasemnează:** |  |
| **ministrul educaţiei, culturii şi cercetării**  | **Monica Babuc** |

Anexa nr.1
la Hotărîrea Guvernului nr.

**Regulamentul de selectare și cerinţele faţă de candidatul la funcția de director general al Agenţiei Naţionale pentru Cercetare şi Dezvoltare**

**I. DISPOZIŢII GENERALE**

 **1.** Prezentul Regulament stabileşte modul de organizare şi desfășurare a concursului pentru selectarea candidatului la funcția de director general al Agenţiei Naţionale pentru Cercetare şi Dezvoltare ( în continuare - ANCD), actele prezentate de candidaţi, cerințele de participare la concurs şi are drept scop asigurarea selectării candidaţilor în mod transparent şi echitabil, pentru a fi propuşi la funcția de director general al Agenţiei Naţionale pentru Cercetare şi Dezvoltare.

**II. MODUL DE ORGANIZARE A CONCURSULUI**

**2.** Selectarea candidaţilor la funcția de director general al ANCD se efectuează în bază de concurs, organizat de Comisia de selectare a directorului general al ANDC (în continuare - Comisia) potrivit condiţiilor stabilite în prezentul Regulament.

**3.** Informaţia despre concurs, cerinţele faţă de candidaţi, lista actelor necesare se publică în Monitorul Oficial al Republicii Moldova, în alte mijloace de informare în masă şi se plasează pe pagina web a Cancelariei de Stat cu cel puţin 20 de zile înainte de data desfăşurării concursului.

**4.** Procedura de organizare şi desfăşurare a concursului se bazează pe următoarele principii :

a) competiţia deschisă, prin asigurarea accesului liber de participare la concurs a oricărei persoane care îndeplineşte condiţiile stabilite;

b) alegerea după merit, prin selectarea, în baza rezultatelor obţinute, a celor mai competente persoane;

c) asigurarea unei reprezentări echilibrate a bărbaţilor şi femeilor;

d) asigurarea transparenţei, prin punerea la dispoziţie tuturor celor interesaţi a informaţiilor referitoare la modul de organizare şi desfăşurare a concursului;

e) tratamentul egal, prin aplicarea în mod nediscriminatoriu a unor criterii de selectare obiective şi clar definite, astfel încît orice candidat să aibă şanse egale.

**III. CONDIŢIILE PENTRU ÎNSCRIERE LA CONCURS**

**5.** La concurs pot participa persoanele care întrunesc cerințele stabilite de prezentul Regulament şi, după anunţarea concursului, au depus cerere de participare în termenul stabilit.

**6.** Pentru funcția de director general al ANDC pot candida persoanele care corespund următoarelor cerinţe:

a) deţine cetăţenia Republicii Moldova;

b) în privința sa nu este instituită o măsură de ocrotire judiciară;

c) posedă limba română;

d) deţine titlu științiific de doctor habilitat în domeniile relevante activității ANCD;

e) posedă cunoştinţe şi experienţă în domeniul organizării sistemului de management financiar şi control intern;

f) deţine 5 ani de experienţă  profesională în funcţii de conducere;

g) cunoaşte o limbă de circulaţie internaţională (nivel B2);

h) nu a împlinit vîrsta necesară obţinerii dreptului la pensie pentru limită de vîrstă;

i) nu are antecedente penale nestinse pentru infracţiuni săvîrşite cu intenţie;

j) nu este privată de dreptul de a ocupa anumite funcţii sau de a exercita o anumită activitate, ca pedeapsă de bază sau complementară, ca urmare a sentinţei judecătoreşti definitive prin care s-a dispus această interdicţie.

**7.** Dosarul de participare la concurs trebuie să conţină:

a) cererea de înscriere la concurs;

b) scrisoarea de motivare;

c) curriculum vitae;

d) copia de pe actul de identitate;

e) copia de pe diploma ce atestă deţinerea titlului științiific şi ale certificatelor de absolvire a cursurilor de perfecţionare profesională şi/sau de specializare;

f) copia de pe carnetul de muncă;

g) cazierul judiciar.

**8.** Copiile documentelor prezentate pot fi autentificate de notar sau se prezintă împreună cu documentele originale pentru a verifica veridicitatea acestora.

**9**. Dosarul complet pentru înscrierea la concurs trebuie să parvină la sediul Cancelariei de Stat pînă la data şi ora stabilită de Comisie. Orice dosar incomplet sau depus după expirarea datei-limită nu va fi examinat.

**10.** La momentul depunerii cererii de participare la concursul pentru ocuparea funcției de director al ANCD, candidatul nu poate fi membru al Comisiei.

**IV. DESFĂŞURAREA CONCURSULUI**

**11.** Concursul privind selectarea directorului ANCD constă în:

a) competiția CV-urilor, care presupune verificarea, în baza dosarelor depuse, a întrunirii condiţiilor de participare la concurs stabilite;

b) interviul, susţinut în faţa Comisiei în vederea testării cunoaşterii domeniului și a aspectelor privind exercitarea atribuţiilor funcţionale în calitate de director al ANCD.

**12.** După examinarea şi evaluarea dosarelor depuse, în termen de cel mult 3 zile de la expirarea termenului de înscriere, Comisia selectează candidaţii care îndeplinesc condiţiile stabilite de participare la concurs, şi afişează pe pagina web a Cancelariei de Stat lista finală a candidaţilor preselectaţi pentru a participa la interviu.

**13.** În termen de cel mult 2 zile de la desfăşurarea competiţiei CV-urilor, pentru candidaţii selectaţi, comisia de concurs solicită:

a) Centrului Naţional Anticorupţie - certificatul de cazier privind integritatea profesională;

b) Serviciului de Informaţii şi Securitate - informaţia referitoare la lipsa sau existenţa factorilor de risc care pot aduce atingere ordinii de drept, securităţii statului, ordinii publice.

**14.** Hotărîrea Comisiei cu privire la candidaţii admişi la concursul pentru funcţia de director al ANCD şi CV-urile candidaţilor admişi vor fi plasate pe pagina web a Cancelariei de Stat.

**15.** Anunţul referitor la data, locul şi ora desfăşurării interviului se plasează pe pagina web a Cancelariei de Stat cu cel puţin 3 zile înaintea datei de desfăşurare.

**16**. În baza hotărîrii Comisiei, candidaţii admişi sînt anunţaţi despre ora, data și locul desfășurării interviului.

**17.** Candidaţii sînt intervievați în cadrul unei şedinţe publice a Comisiei, în ordinea depunerii documentelor de participare la concurs.

**18.** Comisia acordă timp egal fiecărui candidat pentru a-şi prezenta viziunea asupra viitoarei activităţi în calitate de director al ANCD şi pentru a răspunde la întrebările membrilor Comisiei.

**19.** În cadrul interviului, membrii Comisiei adresează unele şi aceleaşi întrebări de bază fiecărui candidat la ocuparea funcţiei de director general al ANCD. Se va asigura ca nici un candidat să nu audă întrebările adresate predecesorilor săi.

**20.** După intervievarea tuturor candidaţilor, Comisia se întruneşte în şedinţă închisă pentru a evalua candidații şi a adopta hotărîrea cu privire la candidatul selectat.

**21.** Membrii Comisiei votează pentru hotărîrile Comisiei cu opțiunea „pro” sau „contra”.

**22.** În cadrul procedurilor de selectare, membrul Comisiei este obligat să declare despre existența conflictului de interese. În acest caz, membrul Comisiei se abține de la votare.

**23.** Se consideră selectat candidatul care întrunește criteriile de selectare și care a acumulat cele mai multe opţiuni „pro”.

**24.** Hotărîrea Comisiei cu privire la selectarea candidatului la funcţia de director general al ANCD se plasează pe pagina web a Cancelariei de Stat în ziua în care este aprobată de Comisie.

**25.** Comisia, în termen de o zi de la adoptarea hotărîrii privind selectarea candidatului la funcţia de director general al ANCD, înaintează demersul privind numirea în funcţie de către Guvern, a persoanei selectate.

**26**. Candidaţii au dreptul să solicite şi să obţină informaţii de la Comisie cu privire la modul şi rezultatul evaluării candidaturii lor.

**V. Comisia de concurs**

**27.** Activitatea Comisiei este coordonată de preşedinte.

**28**. Comisia are următoarele atribuţii:

a) face public anunţul despre desfăşurarea concursului;

b) verifică îndeplinirea de către candidaţi a condiţiilor stabilite de participare la concurs;

c) asigură desfăşurarea interviului;

d) selectează candidatul la funcţia de director al ANDC şi înaintează demersul privind numirea acestuia în funcție de către Guvern;

**29.** Preşedintele Comisiei exercită următoarele atribuţii:

a) conduce activitatea Comisiei;

b) stabileşte data, locul şi ora convocării şedinţelor Comisiei;

c) prezidează şedinţele Comisiei;

d) semnează procesele-verbale ale şedinţelor şi hotărîrile Comisiei;

e) exercită alte atribuţii în conformitate cu prezentul Regulament.

**30.** Membrii Comisiei au următoarele drepturi:

a) să ia cunoştinţă de materialele prezentate Comisiei spre examinare şi să participe la examinarea lor;

b) să-şi expună argumentele;

c) să propună spre examinare în şedinţă probleme ce ţin de competenţa Comisiei;

d) să participe la adoptarea de hotărîri prin vot şi să-şi expună, după caz, opinia separată

e) să beneficieze de alte drepturi în condiţiile prezentului Regulament.

**31**. Membrii Comisiei sînt obligaţi:

a) să-şi exercite atribuţiile în conformitate cu prezentul Regulament;

b) să participe la şedinţele Comisiei.

**32.** Secretarul Comisiei are următoarele atribuţii:

a) recepţionează şi înregistrează cererile solicitanţilor;

b) pregăteşte documentele necesare pentru desfăşurarea şedinţei;

c) informează membrii Comisiei despre data, ora şi locul şedinţei, precum şi despre ordinea de zi;

d) întocmeşte procesul-verbal al şedinţelor şi alte acte interne ale Comisiei.

**33.** Secretarul Comisiei este un funcţionar al subdiviziunii resurse umane al Cancelariei de Stat. Secretarul nu este membru al Comisiei.

**34.** Activitatea în calitate de membru al Comisiei nu este remunerată.

**35.** Şedinţele Comisiei se consideră deliberative dacă la ele este prezentă majoritatea membrilor Comisiei.

**36.** Hotărîrile Comisiei se adoptă cu cel puţin 5 voturi ale membrilor Comisiei.

**37.** Lucrările Comisiei se consemnează în procese-verbale. Procesul-verbal se întocmeşte de secretar în termen de 2 zile lucrătoare de la data şedinţei şi este semnat de preşedintele şi secretarul Comisiei.

**38.** Litigiile cu privire la concurs se soluţionează în instanţa de contencios administrativ competentă.

Anexa nr.2
la Hotărîrea Guvernului nr.

**COMPONENŢA NOMINALĂ**

**a comisiei de selectare a directorului general al Agenţiei Naţionale pentru Cercetare şi Dezvoltare.**

**-**reprezentantul Cancelariei de Stat, Președinte al Comisiei;

- reprezentantulCancelariei de Stat;

- reprezentantulMinisterului Educaţiei, Culturii şi Cercetării;

**-** reprezentantul Ministerului Economiei şi Infrastructurii;

- reprezentantul Academiei de Ştiinţe a Moldovei;

**-** reprezentantul delegat al Consiliului Rectorilor din Republica Moldova;

**-** reprezentantul delegat al Consiliului directorilor instituţiilor publice de cercetare;

**-** reprezentantul societăţii civile.